Lesninger 20. søndag i det alminnelige kirkeår (år C)

## **1. lesning** Jer 38,4–6.8–10

*Du fødte meg, en mann som alle her i landet ligger i trette med (Jer 15,10)*

I de dager sa stormennene til kongen: «Jeremia må dø; for han tar motet fra de krigerne som er igjen her i byen, og fra hele folket, når han taler slik til dem. Han vil jo ikke det som gagner dette folket, men det som skader.»

Kong Sidkia svarte: «Dere får gjøre med ham som dere vil. For kongen har ingen makt over dere.» Da tok de Jeremia og kastet ham i kongesønnen Malkias brønn i vaktgården. De firte ham ned med rep. Det var ikke vann i brønnen, men gjørme, som han sank ned i.

Ebed-Melek gikk ut av slottet og sa til kongen: «Herre konge, det er ondt, alt det som disse menn har gjort mot profeten Jeremia. Nå har de kastet ham ned i brønnen, og der kommer han til å dø av sult; for det er ikke mer brød i byen.»

Da gav kongen nubieren Ebed-Melek denne befaling: «Ta med deg tretti mann herfra og dra profeten Jeremia opp av brønnen før han dør.»

## **Responsoriesalme** Sal 40 (39),2. 3. 4. 18

**Omkved:** Jeg ropte til Herren, og han hørte meg.

Jeg ventet og håpet på Herren.  
Han bøyde seg til meg  
og hørte mitt rop.

Han drog meg opp av fordervelsens grav,  
opp av den dype gjørmen.  
Han satte mine føtter på fjell,  
gjorde skrittene faste.

En ny sang la han meg i munnen,  
en lovsang til vår Gud.  
Mange skal se det  
og frykte og sette sin lit til Herren.

Jeg er hjelpeløs og fattig,  
men Herren har omsorg for meg.  
Du min hjelper og redningsmann,  
drøy ikke lenger, min Gud.

## **2. lesning** Hebr 12,1–4

*La oss med utholdenhet fullføre det løp som er satt opp for oss*

Brødre, når vi nå har slik en sky av vitner omkring oss, la oss kvitte oss med alt som tynger, med synden, som stadig vil tvinge seg inn på oss, og med utholdenhet fullføre det løp som er satt opp for oss, med blikket festet på ham som er de troendes fører og fullender, Jesus. Han gav jo selv avkall på den glede som forestod ham, og utholdt i stedet korset, uten å bry seg om vanæren som fulgte det; og nå har han tatt sete til høyre for Guds trone.

Ja, tenk på ham og på all den motstand fra onde menneskers side som han måtte tåle, – så skal trettheten og motløsheten ikke få makt over dere! Ennå har ikke kampen mot synden krevd liv og blod av dere.

## **Halleluja** Joh 10,27

Halleluja.

Mine får hører min stemme, sier Herren.  
Jeg kjenner dem, og de følger meg.

Halleluja.

## **Evangelium** Luk 12,49–53

*Jeg er ikke kommet for å bringe fred, men splid*

På den tid sa Jesus til disiplene:

«For å sette jorden i brann er jeg kommet, og hvor jeg skulle ønske at ilden alt var tent! Men jeg har en dåp å gå igjennom, og det er smertefullt å vente, til den er fullbragt!

Tror dere jeg er kommet for å bringe fred på jorden? Nei, sier jeg dere, ikke fred, men splid. Om der er fem mennesker i samme hus, skal de fra nå av være i strid med hverandre: tre mot to og de to mot de tre. Far skal stå mot sønn og sønn mot far, mor mot datter og datter mot mor, svigermor mot sin svigerdatter og svigerdatteren mot sin svigermor.»

## **Forbønner**

Kjære medkristne! I sin radikalitet fører Evangeliet noen ganger til oppbrudd og konflikter. La oss be om hjelp til å være tro mot ham som kaller oss:

L:For dem som forkynner Evangeliet,  
at de ikke må slå av på budskapets utfordringer,  
men fremholde dem med klokskap og kjærlighet. ℞

L:For alle med ansvar for å opprettholde rettferd,  
at de ikke må la seg true eller lokke  
til å svikte sitt oppdrag i denne verden. ℞

L:For dem som rammes av konflikter,  
om hjelp til å velge det rette  
og til å vise nødvendig utholdenhet. ℞

L:For oss når vi opplever  
de spenninger og konflikter som Jesus talte om,  
at vi må vise troskap mot Kristus  
og elske vår familie og våre nærmeste. ℞

Allmektige Gud, himmelske Far,  
din Sønn har gått gjennom store vanskeligheter og prøvelser. Gi oss ved hans nåde å bære de byrder som blir pålagt oss. Ved ham, Kristus, vår Herre. Amen.